Document ID: 31989R1327

*****
ΚΑΝΟΝΙΣΜΟΣ (ΕΟΚ) αριθ. 1327/89 ΤΗΣ ΕΠΙΤΡΟΠΗΣ
της 16ης Μαΐου 1989
που εξουσιοδοτεί την Ισπανία να μην εφαρμόσει σε ορισμένες ζώνες τα μέτρα που προβλέπονται στον κανονισμό (ΕΟΚ) αριθ. 1442/88 του Συμβουλίου σχετικά με τη χορήγηση πριμοδοτήσεων για την οριστική εγκατάλειψη των αμπελουργικών εκτάσεων για τις αμπελουργικές περιόδους 1989/90 έως 1995/96
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1442/88 του Συμβουλίου της 24ης Μαΐου 1988 για τη χορήγηση για τις αμπελουργικές περιόδους 1988/89 έως 1995/96 πριμοδοτήσεων για την οριστική εγκατάλειψη των αμπελουργικών εκτάσεων (1), και ιδίως το άρθρο 12 παράγραφος 1,
Εκτιμώντας:
ότι η Ισπανία κατέθεσε πριν από την 1η Απριλίου 1989, σύμφωνα με τον κανονισμό (ΕΟΚ) αριθ. 2729/88 της Επιτροπής της 31ης Αυγούστου 1988 που καθορίζει τις λεπτομέρειες εφαρμογής του κανονισμού (ΕΟΚ) αριθ. 1442/88 σχετικά με τη χορήγηση πριμοδοτήσεων για την οριστική εγκατάλειψη των αμπελουργικών εκτάσεων για τις αμπελουργικές περιόδους 1988/89 έως 1995/96 (2), όπως τροποποιήθηκε τελευταία από τον κανονισμό (ΕΟΚ) αριθ. 678/89 (3), αιτιολογημένη αίτηση εξαιρέσεως από το πεδίο εφαρμογής των μέτρων που προβλέπονται στον κανονισμό (ΕΟΚ) αριθ. 1442/88 από την αμπελουργική περίοδο 1989/90·
ότι, στα πλαίσια του κανονισμού αυτού, ελήφθησαν υπόψη οι αμπελουργικές εκτάσεις που έχουν αναγνωριστεί κατάλληλες για την παραγωγή v.q.p.r.d. που βρίσκονται σε ορισμένες ζώνες με ειδικούς περιορισμούς· ότι οι ζώνες αυτές καθορίστηκαν σύμφωνα με τέσσερις παράγοντες·
ότι πρόκειται για τη συγκυρία των εξής παραγόντων:
- η υπαγωγή σε μια ονομασία προελεύσεως, για να αποφευχθεί η διακύβευση των ποιοτικών πολιτικών,
- μέση ετήσια βροχόπτωση μικρότερη ή ίση με 400 mm,
- πολύ περιορισμένες δυνατότητες των εναλλακτικών καλλιεργειών που αποδεικνύονται από μια κλίμακα δεικτών, αρδεύσεως και κατηγοριών αποδόσεων, που έχουν ληφθεί με βάση τα στοιχεία καλλιεργείας των εδαφών, παραγωγής και πεδοκλιματικών μελετών·
ότι αυτοί οι τεχνικοί δείκτες επιτρέπουν τον καθορισμό γεωγραφικών ζωνών με μέσους ή υψηλούς γεωργικούς περιορισμούς,
- ύπαρξη κινδύνου μειώσεως του πληθυσμού με τη μέθοδο της χρησιμοποιήσεως δημογραφικών κριτηρίων - ποσοστό ενεργού γεωργικού πληθυσμού σε σχέση με τον συνολικό ενεργό πληθυσμό, πυκνότητα και ποσοστό ετήσιας μειώσεως - που χρησιμοποιήθηκαν για τον καθορισμό των μειονεκτικών ζωνών·
ότι από τη συγκυρία των κριτηρίων αυτών προκύπτει ένας κατάλογος κοινοτήτων·
ότι τα κριτήρια που έχουν επιλεγεί για να καθοριστεί ο κατάλογος αυτός αντιστοιχούν σε εκείνα που καθορίζονται στο άρθρο 12 παράγραφοι 1 και 2 του κανονισμού (ΕΟΚ) αριθ. 1442/88· ότι το αμπελουργικό δυναμικό των ανεγνωρισμένων εκτάσεων που είναι κατάλληλες για την παραγωγή v.q.p.r.d. στο σύνολο των κοινοτήτων αυτών είναι μικρότερο από 10 % του εθνικού αμπελουργικού δυναμικού·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από την αμπελουργική περίοδο 1989/90 εξουσιοδοτείται η Ισπανία σε εφαρμογή του άρθρου 12 παράγραφοι 1 και 2 του κανονισμού (ΕΟΚ) αριθ. 1442/88 να μην εφαρμόσει τα μέτρα οριστικής εγκατάλειψης των αμπελουργικών εκτάσεων που προβλέπονται στον εν λόγω κανονισμό σε όλες τις αμπελουργικές εκτάσεις που αναφέρονται στο παράρτημα.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Μαΐου 1989.

Labels: 18
17
6